Augustis toimub Soomes põnev noortelaager "Euromance 2010 ON-LINE", kus kohtuvad noored Soomest, Eestist, Hispaaniast, Norrast ja Belgiast, et toredasti ja loovalt üheskoos suve veeta. Laager toimub Villa Elbas, mis asub Kokkolas (500km Helsingist) Botnia lahe kaldal. Villa Elba on rahvusvahelisi noorteprojekte korraldav professionaalne noortekeskus, mis asub looduslikult väga kaunis kohas, kus saab ujuda, matkata ja harrastada muid spordialasid. Rahvusvaheline noortelaager on üks  parimaid ja innovaatilisemaid vaba aja veetmise viise, mille käigus on ühendatud puhkamine, eneseharimine, lõbutsemine ja ka reisimine.    Soome laager on ainulaadne võimalus kõikidele muusikast veidigi huvitatud 14-18aastastele noortele. Varasem muusikaline haridus või kogemus ei ole oluline, kuid kui oled varem muusikaga tegelenud, siis on see ainult hea. Laagri käigus on kõikidel osalejatel võimalus tutvuda muusika-maailmaga ja seda mitmest vaatenurgast. Laagri tulemusena pannakse kokku muusikal,  mida laagri lõpus ka esitatakse. Kõik osalejad saavad valida kas tahaksid rohkem teada etenduse produtseerimisest, sh lava ja kostüümide ettevalmistusest; tantsimisest; näitlemisest või instrumentidest. Kõiki muusika workshope juhendavad professionaalsed muusikud ja erialaspetsialistid. Käesoleva aasta teema on on-line, sest moodsal ajal on inimesed omavahel peamiselt internetivahendusel ühenduses. Kas kujutad ette interneti-teemalist muusikali? Kui mitte, siis on selleks nüüd võimalus!    Peale  muusika toimuvad piknikud mere kaldal, saunaõhtud, matkad ja võimalus vaba aega veeta endale meeldival viisil, sest Villa Elba pakub selleks hulgaliselt võimalusi.    Eestist saab käesoleval aastal osaleda kaheksa noort ja kandideerima on oodatud kõik, kel huvi teiste kultuuride vastu ning soov hankida uusi rahvusvahelisi sõpru ja kogeda midagi uut. Varasem rahvusvaheline kogemus ei ole oluline, pigem vastupidi, ootame osalema ka neid, kes seni pole rahvusvahelistes laagrites käinud! Lisaks põnevale  teemale saavad noored praktiseerida laagris inglise keelt ja leida uusi tuttavaid riikidest, mis eestlaste jaoks seni ehk liigagi kauged. Laagri töökeel on inglise keel, kuid heast keeleoskusest olulisem on soov ja valmisolek võõrkeeles suhelda.    Programm - tegevused toimuvad 3.-8. augustil, mille käigus toimuvad muusika-workshopid ja nende vahel veedetakse ühiselt sportlikult ja meeleolukalt vaba aega.